Diari Oficial de la Generalitat Valenciana


Sumari del DOGV 2812, del 21-08-1996 (1996/839043)

RESOLUCIÓ de 22 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni de col·laboració entre la Generalitat Valenciana i el Consorci Valencià de Serveis Socials, per la comanda de gestió per a l'organització i la coordinació dels campaments d'estiu per a 1996.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2812

Data del DOGV
:   21-08-1996

Secció del DOGV
:   ALTRES DISPOSICIONS

Número del document
:   1996/839043


Data del document
:   22-07-1996

Organisme emissor
:   Conselleria de Presidència

Tipus de document
:   Resolució

RESOLUCIó de 22 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni de col·laboració entre la Generalitat Valenciana i el Consorci Valencià de Serveis Socials, per la comanda de gestió per a l'organització i la coordinació dels campaments d'estiu per a 1996.   
Subscrit, després de la tramitació reglamentària, entre la Generalitat Valenciana i el Consorci Valencià de Serveis Socials, el dia 12 de juny de 1996, un conveni de col·laboració per la comanda de gestió per a l'organització i la coordinació dels campaments d'estiu per a 1996, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0444/96, i que figura com a annex d'aquesta resolució.  
València, 22 de juliol de 1996.- La directora general del Secretariat del Govern.  
València, 12 de juny 1996  
Compareixen  
El conseller de Treball i Afers Socials, José Sanmartín i Esplugues, en virtut de la competència atribuïda per l'article segon del Decret 262/95, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials, i també les funcions que li corresponen per l'article 35 de la Llei 5/83, de 30 de desembre del Govern Valencià, autoritzat pel ple del Consell per a aquest acte amb data 5 de juny de 1996.  
La presidenta del Consorci Valencià de Serveis Socials (Convaser), la Sra. Mª Luisa García i Merita, per delegació segons preveu l'apartat 4 de l'article 7 dels seus estatuts, en nom i representació d'aquesta entitat i legalment autoritzada per a aquest acte per la seua junta general en la sessió realitzada el dia 23 d'abril de 1996.  
Reconeixent-se les parts capacitat legal suficient per a obligar-se i especialment per a atorgar aquesta comanda de gestió, a l'empara de l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,  
Manifesten  
Que la Conselleria de Treball i Afers Socials té atribuïdes les matèries relatives a Afers Socials i dins aquesta correspon a la Direcció General de Serveis Socials l'assistència tècnica als centres i serveis, tant de caràcter públic com privat, que actuen en l'àmbit dels Serveis Socials.  
Que durant el període estival es realitzen campaments adreçats als col·lectius de disminuïts que miren de satisfer tant les necessitats dels usuaris com les demandes de les seues famílies. Aquesta iniciativa és realitzada per entitats privades i públiques a l'àmbit de tota la Comunitat i afecta discapacitats integrats a través de diferents organitzacions. La Conselleria de Treball i Afers Socials, mitjançant la Direcció General de Serveis Socials, coordina aquesta activitat perquè atenya la totalitat del col·lectiu.  
Que el Consorci Valencià de Serveis Socials -integrat per la Diputació Provincial de València i per la Generalitat Valenciana- té entre les seues finalitats aconseguir una major eficàcia en les actuacions públiques adreçades a la protecció i tutela dels deficients mentals, tant pel que fa a l'aspecte de recuperació com al de reintegració i que disposa dels mitjans tècnics adequats.  
Que l'atenció a les persones discapacitades no està suficientment atesa pel sector privat pel considerable cost que implica, raó per la qual és duta a terme per la iniciativa pública o, subsidiàriament, per organitzacions sense ànim de lucre.  
Que la finalitat d'aquest conveni és la coordinació de l'activitat de campaments d'estiu per tal de procurar que aquesta activitat estiga a l'abast de la totalitat dels usuaris.  
Amb aquesta finalitat subscriuen aquest conveni que articulen d'acord amb aquestes  
Estipulacions  
Primera. Constitueix l'objecte d'aquest conveni l'articulació de la comanda de gestió que la Conselleria de Treball i Afers Socials realitza al Consorci Valencià de Serveis Socials per a l'organització i la coordinació dels campaments d'estiu adreçats als col·lectius de disminuïts.  
Segona. El Convaser es compromet a realitzar aquesta coordinació ajustant-se a aquest articulat, el qual regirà la gestió del servei.  
Tercera. L'inici de la gestió encomanada al Convaser tindrà efecte des de la signatura d'aquest document i finalitzarà en concloure l'activitat de campament prevista, sempre dins de l'exercici 1996.  
Quarta. La Conselleria de Treball i Afers Socials, a càrrec de la línia de subvenció 415/96 del programa pressupostari 313.10, denominada «Coordinació de campaments» (codi projecte 1588, aplicació pressupostària 10.05.61.1759.774.68.45435), finançarà fins un màxim de 87.198.461 PTA (seixanta-quatre milions tres-centes vuitanta mil pessetes), en concepte d'organització i de coordinació de 1.381 places entre lleugers i severs-profunds, per als campaments de 1996. Aquest finançament recull un barem de 54.080 PTA (cinquanta-quatre mil vuitanta pessetes) per plaça de sever-profund i 33.800 PTA (trenta-tres mil vuit-centes pessetes) per plaça de lleuger, que es correspon amb el mòdul de subvenció aprovat per l'ordre d'ajudes de la Conselleria de Treball i Afers Socials del dia 29 de desembre de 1995, publicada en el DOGV núm. 2.667, de data 15 de gener de 1996.  
La subvenció està condicionada a la realització de l'activitat per al nombre de places previstes inicialment. Si l'activitat encomanada és per un nombre de places de campament inferior, la subvenció serà proporcional al nombre final de places realitzades.  
Cinquena. El Convaser podrà traslladar parcialment el cost esmentat en la clàusula anterior fins un import màxim de 25.000 PTA (vint-i-cinc mil pessetes) per usuari als seus familiars o tutors, en concepte de despeses de l'activitat.  
Sisena. El sistema de pagament consistirà en un pagament per anticipat del 80% de l'import quan se signe el Conveni i el 20% en finalitzar l'activitat, amb la justificació prèvia de la totalitat de la despesa que és objecte de subvenció.  
A causa de la condició d'entitat local, el Convaser, està exempt de la presentació de garanties prèvies a la bestreta, tal com preveu la Llei 39/1988 que regula les Hisendes Locals.  
Setena. El Convaser, com a entitat beneficiària d'ajudes de la Generalitat, haurà d'acomplir la normativa vigent de justificació. Amb aquesta finalitat, aportarà com a documentació justificativa els convenis subscrits amb les entitats col·laboradores, la documentació acreditativa d'haver satisfet les despeses corresponents i també una memòria financera de l'activitat realitzada.  
Per als campaments gestionats directament pel Convaser, la justificació que caldrà aportar per aquest consorci serà la mateixa que la descrita en la clàusula vuitena, segon paràgraf, per a les entitats col·laboradores.  
Vuitena. El Convaser signarà convenis amb les entitats col·laboradores (associacions i federacions de discapacitats) on constaran els llocs i les dates de realització de l'activitat i també el nom de la persona responsable, el nombre de places contractades i els imports unitaris i totals. A més a més, tant la forma de pagament com la justificació quedaran reflectides en l'esmentat conveni.  
La justificació de les activitats per part de les entitats col·laboradores consistirà, almenys, en la documentació següent:  
1. Una certificació del responsable de l'entitat col·laboradora on conste tant el nombre d'usuaris com el personal d'atenció directa.  
2. Factura on aparega la totalitat de la despesa de cada campament amb indicació, almenys, del nombre de places realitzades, el seu caràcter i el cost unitari per plaça. Així mateix, hi constarà l'aportació dels beneficiaris.  
3. Memòria financera que haurà de contenir un desglossament de despeses amb, almenys, el nivell de detall següent:   
- Despeses personals dels voluntaris  
- Contractació d'instal·lacions  
- Despeses de transport  
- Materials fungibles  
- Activitats de lleure  
- Alimentació  
Novena. D'altra banda, els sistema de pagament que acorden el Convaser i les entitats col·laboradores fixat en els distints convenis, podrà recollir bestretes de pagament per part del Convaser amb caràcter previ a la realització dels campaments. Aquesta bestreta no podrà superar un 50% de l'import previst en el conveni.  
Deu. Les obligacions i responsabilitats amb tercers, ja siguen laborals o de qualsevol altra índole, correspondran únicament i exclusiva al Convaser.  
Onze. Correspon a la Conselleria de Treball i Afers Socials vetlar per una prestació adequada del servei mitjançant la corresponent funció d'inspecció i de supervisió adscrita a la Direcció General de Serveis Socials.  
Dotze. Si subsisteixen les mateixes circumstàncies de fet i de dret recollides en el marc legal d'aquest conveni, i sempre que hi haja consignació pressupostària adequada i suficient en els exercicis 1997 i 1998, aquest serà prorrogat i serà finançat a càrrec de la línia i de l'aplicació pressupostària especificades en la clàusula quarta, o les equivalents en els Pressupostos d'aquests exercicis, i sempre que no se supere el mòdul de subvenció per plaça de campament que anualment publicarà la Conselleria de Treball i Afers Socials en l'ordre d'ajudes del capítol IV. Aquestes pròrrogues seran expresses i seguiran els tràmits previstos en el Decret 20/1993, del Govern Valencià, i caldrà notificar-ho a la Conselleria de Presidència per al registre.  
Serà motiu d'extinció d'aquest conveni l'incompliment dels compromisos adquirits en ell, i també els previstos, amb caràcter general, per la legislació vigent, especialment en allò que preveu l'article 7 del Decret 20/1993.  
Tretze. En aquestes condicions es formalitza aquest conveni que, aprovat pels que hi intervenen amb la lectura prèvia, signen i s'estén per quadruplicat i a un sol efecte, en el lloc i la data ut supra.  
El conseller de Treball i Afers Socials, José Sanmartín i Esplugues.  
La presidenta del Convaser, Mª. Luisa García i Merita.